CELEX: 32010R1100
Language: bg
Date: 2010-11-26 00:00:00
Title: Регламент (ЕС) № 1100/2010 на Комисията от 26 ноември 2010 година за дерогация от Регламент (ЕО) № 891/2009 по отношение на вносните сборове за захар по CXL отстъпките с поредни номера 09.4317, 09.4318, 09.4319 и 09.4320, през 2010/2011 пазарна година

27.11.2010   
            
            
               BG
            
            
               Официален вестник на Европейския съюз
            
            
               L 312/14
            
         РЕГЛАМЕНТ (ЕС) № 1100/2010 НА КОМИСИЯТА
   от 26 ноември 2010 година
   за дерогация от Регламент (ЕО) № 891/2009 по отношение на вносните сборове за захар по CXL отстъпките с поредни номера 09.4317, 09.4318, 09.4319 и 09.4320, през 2010/2011 пазарна година
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 144, параграф 1 и член 187 във връзка с член 4 от него,
   като има предвид, че:
   
               (1)
            
            
               Цените на суровата тръстикова захар на световния пазар са на постоянно високо ниво от началото на 2010/2011 пазарна година. Прогнозите за световните пазарни цени на борсата за фючърсни сделки със захар в Ню Йорк за месеците март, май и юли 2011 г. показват също така постоянна висока цена на световния пазар.
            
         
               (2)
            
            
               Прогнозираният захарен баланс на ЕС за 2010/2011 пазарна година показва негативна разлика от 0,2 милиона тона между използваното и предполагаемото количество. Кумулативната негативна разлика между наличността и използването през последните две пазарни години, която се определя на 0,6 милиона тона, би имала за резултат най-ниско ниво на крайна наличност от прилагането на реформата от 2006 г. Всеки допълнителен недостиг на внос заплашва да наруши наличните доставки на захарния пазар на Европейския съюз и да увеличи вътрешната пазарна цена на захарта в ЕС.
            
         
               (3)
            
            
               Съгласно Регламент (ЕО) № 891/2009 на Комисията от 25 септември 2009 г. за откриване и управление на някои тарифни квоти на Общността в сектора на захарта (2) вносът на захар за CXL отстъпките с поредни номера 09.4317, 09.4318, 09.4319 и 09.4320 е предмет на ставка в рамките на квотата в размер на 98 EUR за тон. Като се има предвид високото ниво на цените на световния пазар на суровата тръстикова захар, вносът на сурова тръстикова захар със ставка в рамките на квотата в размер на 98 EUR за тон става нерентабилен и съдържа риск от нарушаване наличността на доставките на европейския пазар.
            
         
               (4)
            
            
               Като се има предвид, че ситуацията вероятно ще се запази, ставката в рамките на квотата в размер на 98 EUR за тон трябва да бъде премахната за останалия период на 2010/2011 пазарна година. Съответно е подходящо също така да се предвиди възможността всички заинтересовани оператори да подадат заявления за лицензии за CXL отстъпките без плащане на вносни митни сборове от 1 декември 2010 г. до 31 август 2011 г.
            
         
               (5)
            
            
               Лицензиите за внос, които са издадени преди 1 декември 2010 г. за квотите за CXL, трябва да останат валидни при условията, приложими през периода на подаване на заявления. За да защитят своите основателни очаквания обаче, заинтересованите оператори трябва да имат възможността да върнат неизползвани или частично използвани лицензии за внос на компетентните органи, без да понесат наказанието, предвидено в член 15, параграф 1 от Регламент (ЕО) № 891/2009.
            
         
               (6)
            
            
               Управителният комитет за общата организация на селскостопанските пазари не е представил становище в срока, определен от неговия председател,
            
         ПРИЕ НАСТОЯЩИЯ РЕГЛАМЕНТ:
   Член 1
   1.   Чрез дерогация от член 3, параграф 1 и член 10, параграф 2 от Регламент (ЕО) № 891/2009, вносните сборове за захарта за CXL отстъпките с поредни номера 09.4317, 09.4318, 09.4319 и 09.4320 се намаляват до нула до 31 август 2011 г.
   2.   Може да бъде продължено използването на лицензиите за захарта за CXL отстъпките, които са издадени преди 1 декември 2010 г., при условията, които са били валидни по времето, когато са подадени заявленията за тези лицензии. Като алтернатива лицензиите могат да бъдат върнати, като в този случай наказанието, предвидено в член 15, параграф 1 от Регламент (ЕО) № 891/2009 не се прилага.
   Член 2
   Настоящият регламент влиза в сила на третия ден след публикуването му в Официален вестник на Европейския съюз.
   Прилага се от 1 декември 2010 г.
   Срокът на действие на настоящия регламент изтича на 31 август 2011 г.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 26 ноември 2010 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 299, 16.11.2007 г., стр. 1.
   
      (2)  ОВ L 254, 26.9.2009 г., стр. 82.